คลังถอยลดภาษีที่ดินลง50%
คลังลดเพดานภาษีที่ดินลง 50% ส่วนบ้านยกเว้นให้เฉพาะที่ต่ำกว่า 1 ล้านบาท
26 ก.พ. 2558

คลังลดเพดานภาษีที่ดินลง 50% ส่วนบ้านยกเว้นให้เฉพาะที่ต่ำกว่า 1 ล้านบาท
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า จากการหารือและได้ข้อสรุปเป็นตุ๊กตาล่าสุดเกี่ยวกับร่าง พ.ร.บ.การจัดเก็บภาษีที่ดินและสิ่งปลูกสร้าง ที่จะเสนอคณะรัฐมนตรี (ครม.) ในอีก 2 สัปดาห์นี้ ได้ลดเพดานอัตราภาษีลงจากเดิม ดังนี้ 1.ที่ดินเพื่อการเกษตร กำหนดเพดานจัดเก็บที่ 0.25% จากเดิมที่ 0.5% 2.ที่ดินเพื่อที่อยู่อาศัย อัตราเพดานจัดเก็บ 0.5% จากเดิม 1%  3.ที่ดินเพื่อการพาณิชย์อัตราเพดานจัดเก็บ 2% จากเดิม 4% และ 4.ที่ดินรกร้างว่างเปล่าไม่ได้ใช้ประโยชน์จะเริ่มเก็บในอัตรา 0.5% และจะเก็บเพิ่มขึ้นอีก 1 เท่าในทุก 3 ปี หากไม่ใช้ประโยชน์ แต่สูงสุดไม่เกิน 2% จากเดิมที่คาดจะเก็บ 4%
สำหรับบ้านที่อยู่อาศัยนั้นคาดว่าจะยกเว้นภาษีให้บ้านที่มีราคาประเมินไม่เกิน 1 ล้านบาท ส่วนบ้านราคามากกว่า 1 ล้านบาท แต่ไม่เกิน 3 ล้านบาท จะจัดเก็บ 50% ของอัตราภาษีที่กฎหมายกำหนดไว้ และบ้านราคา 3 ล้านบาทขึ้นไปจะต้องจ่ายภาษีเต็มตามอัตราที่กฎหมายกำหนด
“อัตราดังกล่าวนี้เป็นเพียงตุ๊กตาที่ยังไม่ได้นำเสนอเข้า ครม.ให้เห็นชอบ อาจจะมีการเปลี่ยนแปลงได้อีกใน 2 สัปดาห์นี้ มันยังไม่นิ่ง”นายรังสรรค์ กล่าว
อย่างไรก็ดี รัฐบาลต้องการให้ท้องถิ่นเป็นผู้จัดเก็บภาษีที่ดินฯ เพื่อลดการอุดหนุนจากรัฐที่ต้องใช้งบปีละ 5.7 แสนล้านบาท เนื่องจากท้องถิ่นเก็บภาษีเองได้น้อยมากประมาณ 8-9% ของงบอุดหนุนจากรัฐ เพราะการเก็บภาษีท้องถิ่นจะใช้วิจารณญาณของเจ้าหน้าที่ แต่การปรับโครงสร้างภาษีใหม่จะลดการใช้ความเห็นของเจ้าหน้าที่ลง และให้เก็บภาษีตามมูลค่าจริง 
ทั้งนี้ การบังคับใช้กฎหมายการจัดเก็บภาษี กระทรวงการคลังจะพิจารณาลดหย่อนให้ โดยเฉพาะกลุ่มผู้มีรายได้น้อย